የብሔራዊ ሚትዮሮሎጂን የአንድ ወቅት ትንበያ እንደ መነሻ በመቁጠር ድርቅ በየአሥር ዓመቱ ይከሰታል፡፡ ይህ ማለት 13 ጊዜ በመመለስ ደቁሶናል፣ ወደፊትም የሚሆነውን አናውቅም፡፡ የሚያስገርመው ነገር በሚፈሱ ወንዞች ባለፀጋ ሆነን በመስኖ እርሻ ላይ ከማተኮር ይልቅ ውኃ በማቆር የእንቁራሪት መፈልፈያ ማድረጋችን ነው፡፡ አንድ ጥያቄ ለማንሳት ይፈቀድልኝ፡፡ ለመሆኑ በምግብ ራሳችንን ከቻልን ወጣቱ ለምን ይሰደዳል? ባህር ውስጥ እየሰመጠ፣ በኮንቴይነር ውስጥ እየታፈነ ለምን ይሞታል? ጠቅላይ ሚኒስትራችን እንደ ነገሩን የአገር ጉዳይ የሚወስኑት በሌላቸው መረጃ ሰዎች በሚያቀብሏቸው ወሬ ከሆነ፣ እውነታም የማይፈታ ችግር ውስጥ መውደቃችንን እንረዳለን፡፡ በነገራችን ላይ ክብርት ቀዳማዊ እመቤት ሮማን ተስፋዬ፣ ቁርስና ምሳ ማግኘት ባለመቻላቸው በየትምህርት ቤቱ የሚወድቁ ታዳጊዎችን በመመገብ ያሳዩት ሰብዓዊነት የተላበሰ ድርጊታቸው የላቀ ዕውቅናና ከበሬታ ሊቸራቸው ይገባል፡፡
